Covid-19-statistieke: Wes-Kaap styg skerp(Argieffoto: Unsplash) Die Wes-Kaapse premier, Alan Winde, het Dinsdag gewaarsku teen die styging van Covid-19-gevalle in dié provinsie en het gesê oor die afgelope week was daar ŉ 52,1%-toename in nuwe gevalle. Daar is ook ŉ toename in gemeenskapsoordrag op veral die Tuinroete- en in die Kaapstadse metrodistrik. Die provinsie het verlede week ŉ waarskuwing uitgereik oor die styging in gevalle sê daar is nou meer aktiewe gevalle in die George- en Knysna-subdistrik as ooit tevore. Die Kaapstadse metro volg dieselfde patroon en is waarskynlik tussen tien en 14 dae agter dié twee distrikte. Winde het gesê altesaam 16% van die toetse wat in die provinsie gedoen word, is positief – ŉ syfer soortgelyk aan die een vroeg in Mei vanjaar. “My grootste kommer is oor die gesondheidstelsel wat onder toenemende druk is. Ons moet verseker dat elke persoon gesondheidsorg kry wanneer hulle dit benodig.” In die voorafgaande 24 uur het die getal mense wat vir Covid-19 in hospitale opgeneem is, met 54 pasiënte toegeneem. Winde sê sedert die begin van die maand het hospitaalopnames vir Covid-19 in die provinsie met 63% gestyg. In die private sektor was daar ŉ styging van 94%, terwyl staatshospitale ŉ styging van 39% ondervind het. Winde het gewaarsku dat nog ŉ afsonderingstydperk nie bekostig kan word nie en dat daar saamgewerk moet word om dit te voorkom. “Die Wes-Kaapse regering het doelbewus weer sleutelgesondheidsdienste by ons fasiliteite oopgemaak omdat ons omvattende sorg aan almal wil bied, nie net diegene met Covid-19 nie. Dit beteken ons hospitale is reeds voller as wat dit vroeër vanjaar tydens die eerste vlaag hospitaalopnames was.” Winde sê die provinsie wil ŉ situasie vermy waar dié dienste weer opgeskort moet word. “Ons wil alle lewens red, ook van diegene wat nie Covid-19 het nie.” Intussen het die minister van gesondheid, dr. Zweli Mkhize, gesê daar is ŉ behoefte om die syfers in Gauteng behoorlik te rekonsilieer. Totdat dié proses afgehandel is, word syfers oor aktiewe gevalle in die provinsie en diegene wat reeds van die virus herstel het, nie bekend gemaak nie. Jack Bloom, die DA se woordvoerder oor gesondheid in Gauteng het vroeër gesê die provinsiale departement het op 4 November die laaste keer ŉ opdatering van gevalle per distrik gegee. Hy het ook gewaarsku dat Gauteng se Covid-19-syfers al hoe meer “belaglik” word en weinig aanduiding gee van die verloop van die pandemie om die ontstaan van brandpunte te voorkom. Bloom het gesê vroeër die week het die nasionale departement van gesondheid aangedui dat Gauteng net 283 aktiewe gevalle het – die laagste in die land, ten spyte van die feit dat Gauteng die grootste bevolking het. Volgens Mkhize staan die algehele getal Covid-19-gevalle landwyd op 775 502. Altesaam 3 250 nuwe gevalle is bevestig en byna 30 000 nuwe Covid-19-toetse is gedoen. Daar was in die voorafgaande 24 uur 118 sterftes weens Covid-19. Hiervan was 51 in die Oos-Kaap, 24 in die Vrystaat, sewe in Gauteng, twee in KwaZulu-Natal, vier in Limpopo en 30 in die Wes-kaap. Dit bring die getal sterftes op 21 201 te staan.